
A neonatális Fc receptor (FcRn) IgG kötésének, és a humorális immunválasz diverzitásának vizsgálata bFcRn transzgenikus egerekben

A heterodimer neonatális Fc receptor (FcRn) szerkezetileg az MHC-I-szerű molekulák családjába tartozik, amely az FcRn α láncból és egy [image: ]2-mikroglobulin fehérjéből épül fel. Központi szerepet tölt be a maternális immuntranszportban, megakadályozza az IgG és az albumin lebomlását, és ez által szabályozza e két kulcsfontosságú molekula homeosztázisát, valamint részt vesz az antigén-IgG immunkomplex antigén-prezentációjában. Az ELTE Immunológiai Tanszék FcRn munkacsoportja olyan transzgenikus (Tg) egerek immunválaszát kutatja, amelyek az endogén egér FcRn mellett, további 5 kópia szarvasmarha FcRn (bFcRn) α láncot fejeznek ki. A bFcRn α lánc képes funkcionálisan működő molekulát kialakítani az egér [image: ]2-mikroglobulinnal, így ezekben az állatokban az ún. „hibrid” FcRn is kifejeződik. Ezen egereknek számos előnyös tulajdonságát írták már le, így megnőtt bennük az IgG fél-élet ideje, gyengén immunogén antigénekkel szemben is sikerült ellenanyagot termelniük, több antigén-specifikus IgG-t termelnek, valamint lépük és nyirokcsomóik lényegesen több antigén specifikus B- és T helper-sejtet tartalmaznak.
Munkám során egyfelől a transzgenikus egerekben kifejeződő egér, illetve az ún. „hibrid” FcRn és a különböző egér IgG izotípusok kölcsönhatásának in vitro vizsgálatát végeztem el felületi plazmon rezonancia (SPR) módszerrel. Ennek során meghatároztam a pH függő IgG kötés kinetikai paramétereit. Kimutattam, hogy az egér és a hibrid FcRn nagyon hasonló kinetikai paraméterek mellett köti az egér IgG izotípusait.
Mivel a bFcRn transzgenikus egerekben fokozott immunválasz figyelhető meg, kíváncsiak voltunk arra, hogyan befolyásolja ez a humorális immundiverzitást. Vizsgálataim másik részében ezt a kérdést Western blot technikával elemezve kimutattam, hogy a transzgenikus egerekben egy nagyméretű antigén (KLH) ellen termelődött IgG típusú ellenanyagok a KLH fehérjében több epitópot ismernek fel, mint a vad típusú egerekből származó antitestek. Ezáltal sikerült alátámasztanunk azt a feltételezést, hogy a bFcRn transzgenikus egerekben termelődött antitesteknek nagyobb a diverzitása, amelynek következménye, hogy ezek az állatok egy kevésbé immunogén epitóp ellen is hatékonyabban termelnek ellenanyagot, mint vad típusú társaik. 

